AfriForum het ŉ plan om SA se misdaadprobleem hok te slaanArgieffoto: Kent Williamson Die burgerregte-organisasie AfriForum sal op Saterdag 6 Mei ŉ nasionale veiligheidstrategie, genaamd Projek Nehemia, bekendstel in ŉ poging om Suid-Afrika se groeiende misdaadprobleem te bekamp. “Met sowat 18 000 moorde wat per jaar gepleeg word, kan ons eenvoudig nie meer terugsit en toelaat dat nog ŉ landsburger ŉ syfer in hierdie skokkende statistieke word nie. Gemeenskappe is ŉ integrale deel in die bekamping van misdaad. “Ons grootste probleem is tans dat daar talle suksesvolle veiligheidstrukture is, maar geen nasionale plan om hulle doeltreffend te laat saamwerk nie,” het Ian Cameron, hoof van gemeenskapsveiligheid by AfriForum, gesê. Volgens Cameron is die bekendstelling van die nasionale strategie deel van ŉ veiligheidsberaad wat AfriForum saam met die Solidariteit Beweging by die Heartfelt Arena in Pretoria sal hou. Talle kenners sal verduidelik hoe uiters belangrik gemeenskappe se rol in misdaadbekamping is. Konferensiegangers sal ook kan sien wie is van die hoofrolspelers in die geveg teen misdaad. “Kenners gaan ook verduidelik hoe gemeenskappe en individue in die geveg teen misdaad betrokke kan raak. Gemeenskappe moet eenvoudig begin om hulle binne die wetlike raamwerk self te beveilig. Buurt- en plaaswagte is bewese konsepte wat misdaad saam met die polisie en privaat sekuriteit kan hokslaan. Dit is al herhaaldelik bewys.” Afgetrede genl. Roland de Vries, ŉ raadgewer vir Projek Nehemia, is een van die sprekers tydens die beraad en sal verduidelik hoe inligting doeltreffend gebruik kan word om misdaad te bekamp. “Die strategie van Projek Nehemia is inklusief en het ten doel om alle gemeenskappe met inligtingsbestuur en misdaadvoorkoming deur ŉ nasionale netwerk te help.” Tydens die beraad sal daar ook gefokus word op: Van die ander sprekers vir die dag sluit in: Flip Buys, voorsitter van die Solidariteit Beweging, Yusuf Abramjee, gemeenskapsaktivis, wat sal praat oor die rol van die burgerlike samelewing in die stryd teen misdaad en Mosiuoa Lekota, leier van Cope, wat sal praat oor die impak van misdaad op landelike gebiede. Dr. Johan Burger van die Instituut vir Sekerheidstudies sal internasionale voorbeelde gee van hoe samelewings teen misdaad kan veg, terwyl Ben Freeth, ’n boer van Zimbabwe, sal verduidelik wat Suid-Afrika se voorland is indien niks gedoen word nie. Verskeie misdaadvoorkomingorganisasies soos onder meer ER24, Hi-Risk Unit, Golan Krav Mag Internasionaal, Legally Armed, die Tshwane-metropolisie, Suid-Afrikaanse polisiediens, AfriForum 911 en C-Track sal ook tydens die beraad uitstallings hou. Daar is minder as ŉ week oor om te registreer vir die beraad. Bespreek jou sitplek by hierdie geleentheid deur www.veiligheidsberaad.co.za te besoek.